b'\n_START_ARTICLE_\nMusiikkipeli\n_START_PARAGRAPH_\nMusiikkipeli on videopelilajityyppi, jossa pelaaminen on vuorovaikutusta musiikkikappaleen kanssa. Musiikkipelit voi jaotella tanssipeleihin, soittopeleihin ja laulupeleihin. Rytmipelit vaativat ajoitettuja n\xc3\xa4pp\xc3\xa4inpainalluksia, mutta vapaamuotoisemmissa peleiss\xc3\xa4 musiikkia voi my\xc3\xb6s tuottaa itse. Tunnetuin musiikkipelej\xc3\xa4 julkaiseva peliyhti\xc3\xb6 on japanilainen Konami, mutta pelej\xc3\xa4 julkaisevat my\xc3\xb6s useat muut valmistajat.\n_START_SECTION_\nTanssipelit\n_START_PARAGRAPH_\nTanssipelit ovat Euroopan markkinoilla n\xc3\xa4kyv\xc3\xa4mpi rytmipelien alalaji. Tanssipeleiss\xc3\xa4 tarkoituksena on heitt\xc3\xa4yty\xc3\xa4 musiikkiin mukaan ja seurata sit\xc3\xa4 mahdollisimman tarkasti ruudulla n\xc3\xa4kyvien nuottimaisten ohjeiden mukaan. Peleihin liittyy my\xc3\xb6s vahva fyysinen suoritus: useimmissa tanssipeleiss\xc3\xa4 vaikeimmat kappaleet k\xc3\xa4yv\xc3\xa4t raskaasta liikunnasta. T\xc3\xa4t\xc3\xa4 ominaisuutta pit\xc3\xa4v\xc3\xa4t useimmat tanssipelaajat ratkaisevana tekij\xc3\xa4n\xc3\xa4 sen vieh\xc3\xa4tt\xc3\xa4vyydess\xc3\xa4. Tanssipelit ovat my\xc3\xb6s yst\xc3\xa4v\xc3\xa4llisi\xc3\xa4 freestyle-esityksille, joissa normaalin pelaamisen tyyli\xc3\xa4 muokataan tai rikotaan oikeaksi tanssimiseksi asti.\n_START_SECTION_\nSoittopeli\n_START_PARAGRAPH_\nNyky\xc3\xa4\xc3\xa4n Japanissa \xe2\x80\x93 rytmipelien kehdossa \xe2\x80\x93 menestyv\xc3\xa4mpi laji on soittopelien alalaji. Soittopeleiss\xc3\xa4 musiikki soitetaan itse. Peli\xc3\xa4 pelataan lukemalla ruudulta tulevia nuotteja ja soittamalla ne mahdollisimman tarkasti omasta ohjaimesta.\n_START_SECTION_\nLaulupeli\n_START_PARAGRAPH_\nKotitietokoneiden laskentatehon kasvaessa k\xc3\xa4ytt\xc3\xa4j\xc3\xa4n laulu\xc3\xa4\xc3\xa4nenkorkeuden tunnistus reaaliajassa tuli mahdolliseksi 1990-luvun lopulla. T\xc3\xa4m\xc3\xa4 mahdollisti laulupelit, joissa k\xc3\xa4ytt\xc3\xa4j\xc3\xa4n laulua arvostellaan vertaamalla laulun melodialinjaa mikrofonista signaalink\xc3\xa4sittelyll\xc3\xa4 laskettuun nuottiin. Ilmeisesti ensimm\xc3\xa4isen julkaisi Suomessa Elmorex Ltd vuonna 2000 nimell\xc3\xa4 SoittoPeli. Peli oli yhten\xc3\xa4 alapelin\xc3\xa4 tuotteessa SoittoPeli. _NEWLINE_My\xc3\xb6hemmin SoittoPelist\xc3\xa4 erotettu laulupeli julkaistiin nimell\xc3\xa4 Staraoke, ja siit\xc3\xa4 tehtiin samanniminen televisioformaatti. Tunnetuin \xc3\xa4\xc3\xa4nenkorkeuden tunnistava laulupeli on Sonyn vuoden 2004 peliksi valittu SingStar PlayStation 2:lle. Pelialatyypist\xc3\xa4 on sittemmin muodostunut oma pelialatyyppi.'